Návrh ROZHODNUTIE RADY ktorým sa predlžuje obdobie uplatňovania primeraných opatrení stanovených v rozhodnutí 2011/492/EÚ o ukončení konzultácií s Guinejsko-bissauskou republikou podľa článku 96 Dohody o partnerstve AKT – ES /* COM/2013/0439 final - 2013/0208 (NLE) */





DÔVODOVÁ SPRÁVA Európska únia sa 31. januára 2011 rozhodla začať konzultácie s Guinejsko-bissauskou republikou podľa článku 96 revidovanej Dohody z Cotonou. Toto rozhodnutie bolo prijaté v dôsledku udalostí, ku ktorým došlo 1. apríla 2010. V ten deň ozbrojená skupina povstalcov pod vedením zástupcu náčelníka generálneho štábu ozbrojených síl generála Antonia Indjaiho zajala náčelníka generálneho štábu ozbrojených síl Josého Zamoru Indutu a predsedu vlády Guiney-Bissau, p. Gomesa Juniora. Po tejto vzbure sa generál Indjai stal de facto náčelníkom generálneho štábu ozbrojených síl a následne bol 25. júna 2010 na návrh vlády výnosom prezidenta Bacaiho Sanhu do funkcie oficiálne vymenovaný. Ďalšiu prekážku v riadnej správe vecí verejných v tejto krajine predstavovalo vymenovanie kontradmirála Buba Na Tchuta za veliteľa námorných síl 8. októbra 2010. Kontradmirál Na Tchuto zohral v nadväznosti na vzburu z 1. apríla destabilizujúcu úlohu a na základe jeho predpokladaného zapojenia do nezákonnej činnosti naňho zahraniční partneri uvalili sankcie. Európska únia zastáva názor, že vzbura z 1. apríla 2010 a neskoršie vymenovanie jej hlavných podnecovateľov na vysoké vojenské miesta predstavujú mimoriadne vážne a zjavné porušenie podstatných prvkov uvedených v článku 9 Dohody z Cotonou (dodržiavanie demokratických zásad) a prípad osobitnej naliehavosti v súlade s článkom 96 ods. 2 písm. b) dohody. V dôsledku toho sa 2. februára 2011 zaslal guinejsko-bissauským orgánom list s výzvou na konzultácie. Zasadnutie na otvorenie konzultácií sa konalo v Bruseli 29. marca 2011. V priebehu tohto zasadnutia sa účastníci oboznámili s návrhmi guinejsko-bissauskej strany, ktoré sa týkali postupného zabezpečenia nadradenosti civilnej moci, zlepšenia demokratickej správy, záruky dodržiavania ústavného poriadku a právneho štátu, boja proti beztrestnosti a organizovanému zločinu. Guinea-Bissau sa zaviazala najmä k: · úplne nezávislému vedeniu a uzavretiu vyšetrovania a súdnych konaní týkajúcich sa vrážd, ku ktorým došlo v marci a v júni 2009, a to za primeraných logistických a bezpečnostných podmienok, · účinnému vykonaniu reformy sektora bezpečnosti na základe stratégie schválenej parlamentom krajiny a na základe legislatívneho balíka pripraveného s podporou misie spoločnej bezpečnostnej a obrannej politiky (SBOP) Európskej únie, · zaisteniu toho, aby sa na vysoké veliteľské miesta ozbrojených síl vymenovali osoby, ktoré sa nepodieľali na neústavnej a nezákonnej činnosti ani na násilných činoch, v súlade so závermi a odporúčaniami plánu Hospodárskeho spoločenstva západoafrických štátov (ECOWAS) na reformu sektora bezpečnosti, · schváleniu a umožneniu misie odborníkov na podporu reformy sektora bezpečnosti a zaisteniu bezpečnosti politických subjektov, realizovaných s podporou ECOWAS, Spoločenstva portugalsky hovoriacich krajín (CPLP) a/alebo ďalších partnerov, · príprave, prijatiu a účinnému vykonávaniu národných operačných plánov reformy bezpečnostného sektora a boja proti obchodu s drogami, · zlepšeniu správneho a finančného riadenia civilných a vojenských zamestnancov a opatrení určených na boj proti praniu špinavých peňazí. Vo svojich záveroch, ktoré sú výsledkom výmeny názorov, Európska únia vzala uvedené záväzky na vedomie. Vyzvala predstaviteľov Guinejsko-bissauskej republiky, aby neodkladne začali vyšetrovanie a súdne stíhanie týkajúce sa udalostí z 1. apríla 2010 a podporili tak boj proti beztrestnosti a aby navrhli podrobnejší harmonogram plnenia záväzkov v súlade s pevne stanovenými časovými lehotami plánu ECOWAS. Európska únia 18. júla 2011 prostredníctvom rozhodnutia Rady 2011/492/EÚ prijala náležité opatrenia na plnenie týchto záväzkov vrátane programu vzájomných záväzkov na postupné obnovenie spolupráce s EÚ. Kontrolná misia na základe článku 96, nadväzujúca na konzultácie sa uskutočnila v Bissau 18. až 20. januára 2012. Správa z misie poukázala na nedostatočnú úroveň plnenia prvej skupiny záväzkov uvedených v rozhodnutí Rady 2011/492/EÚ, v dôsledku čoho nebolo možné odblokovať príslušné programy spolupráce. Správu schválila 15. februára 2012 pracovná skupina pre Afriku, ktorú zriadila Rada. Po prvom kole prezidentských volieb, ktoré sa zorganizovali po smrti prezidenta Bacai Sanha v januári, uskutočnili zložky ozbrojených síl 12. apríla 2012 štátny prevrat a úradujúci prezident a predseda vlády boli zatknutí. Odvtedy pôsobilo spoločenstvo ECOWAS ako sprostredkovateľ na uľahčenie riešenia, ktoré by viedlo k obnoveniu demokratického poriadku v Guinea-Bissau, avšak doteraz sa dosiahol len malý pokrok pri návrate k ústavnému poriadku. Rozhodnutím Rady 2012/387/EÚ zo 16. júla 2012 sa účinnosť rozhodnutia Rady 2011/492/EÚ predĺžila o jeden rok do 19. júla 2013. Komisia považuje za dôležité, aby sa účinnosť rozhodnutia Rady 2011/492/EÚ neskončila, pretože poskytuje základný rámec na podporu demokratickej stability v Guinei-Bissau. Preto sa navrhuje opäť predĺžiť jeho platnosť do 19. júla 2014. Po 31. decembri 2013, kedy skončí platnosť 10. ERF a do vstupu 11. ERF do platnosti by sa záväzky EÚ uvedené v prílohe k rozhodnutiu Rady 2011/492/EÚ financovali z preklenovacieho nástroja, ktorý sa má zaviesť. Ostatné ustanovenia uvedeného rozhodnutia (t.j. podrobné podmienky a reakcie EÚ) si môžu vyžadovať určité úpravy, keďže politická situácia sa mení, avšak v súčasnosti nie je možné dostatočne presne predpovedať budúci vývoj. Záver Vzhľadom na uvedené sa od Rady žiada, aby prijala priložený pripravovaný návrh rozhodnutia Rady, ktorým sa predlžuje obdobie uplatňovania primeraných opatrení voči Guinei-Bissau. 2013/0208 (NLE) Návrh ROZHODNUTIE RADY ktorým sa predlžuje obdobie uplatňovania primeraných opatrení stanovených v rozhodnutí 2011/492/EÚ o ukončení konzultácií s Guinejsko-bissauskou republikou podľa článku 96 Dohody o partnerstve AKT – ES RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000[1] (ďalej len „dohoda o partnerstve AKT – ES“) a revidovanú v Ouagadougou, Burkina Faso 22. júna 2010[2], a najmä na jej článok 96, so zreteľom na vnútornú dohodu o opatreniach, ktoré sa majú prijať, a o postupoch, ktoré sa majú dodržiavať pri vykonávaní Dohody o partnerstve AKT – ES[3], a najmä na jej článok 3, so zreteľom na návrh Komisie, keďže: (1) Rozhodnutím Rady 2011/492/EÚ sa ukončili konzultácie s Guinejsko-bissauskou republikou podľa článku 96 Dohody o partnerstve AKT – ES a prijali sa primerané opatrenia uvedené v prílohe k danému rozhodnutiu. (2) Rozhodnutím Rady 2012/387/EÚ sa platnosť rozhodnutia Rady 2011/492/EÚ predĺžila o jeden rok do 19. júla 2013. (3) Základné prvky uvedené v článku 9 Dohody AKT – ES sa naďalej porušujú a súčasné podmienky v Guinei-Bissau nezabezpečujú dodržiavanie ľudských práv, demokratických zásad a zásad právneho štátu. (4) Rozhodnutie 2011/492/EÚ by sa preto malo zmeniť a doplniť, aby sa predĺžilo obdobie uplatňovania primeraných opatrení, PRIJALA TOTO ROZHODNUTIE: Článok 1 Rozhodnutie 2011/492/EÚ sa mení takto: Článok 3 sa nahrádza takto: „Toto rozhodnutie nadobúda účinnosť dňom jeho prijatia. Účinnosť rozhodnutia sa končí 19. júla 2014. Rozhodnutie sa preskúmava pravidelne najmenej raz za každých 6 mesiacov podľa možnosti na základe spoločných kontrolných misií Európskej služby pre vonkajšiu činnosť a Komisie.“ Článok 2 List pripojený k tomuto rozhodnutiu sa zašle orgánom Republiky Guiney-Bissau. Článok 3 Toto rozhodnutie nadobúda účinnosť dňom jeho prijatia. Uverejní sa v Úradnom vestníku Európskej únie. V Bruseli Za Radu predseda || PRÍLOHA J.E. prezident Guinejsko-bissauskej republiky, J.E. predseda vlády Guinejsko-bissauskej republiky, vážení páni, na základe konzultácií, ktoré sa uskutočnili v Bruseli 29. marca 2011 podľa článku 96 dohody o partnerstve AKT – EÚ, sa Európska únia 18. júla 2011 prostredníctvom rozhodnutia Rady 2011/492/EÚ rozhodla prijať primerané opatrenia vrátane programu vzájomných záväzkov na postupné obnovenie spolupráce s EÚ. Rozhodnutím Rady 2012/387/EÚ zo 16. júla 2012 sa účinnosť rozhodnutia Rady 2011/492/EÚ predĺžila o jeden rok do 19. júla 2013. Európska únia sa dvanásť mesiacov po tomto predĺžení účinnosti domnieva, že nebol dosiahnutý zásadný pokrok, a preto sa rozhodla opäť predĺžiť účinnosť rozhodnutia 2011/492/EÚ do 19. júla 2014. V tejto súvislosti chce Európska únia ešte raz zdôrazniť dôležitosť, ktorú pripisuje budúcej spolupráci s Guineou-Bissau a potvrdiť svoju ochotu pokračovať v dialógu a priblížiť sa v blízkej budúcnosti k situácii, keď bude možné obnovenie plnej spolupráce. S úctou, Za Radu || Za Komisiu C. ASHTON predsedkyňa || A. PIEBALGS komisár [1] Ú. v. ES L 317, 15.12.2000, s. 3. [2] Ú. v. EÚ L 287, 4.11.2010, s. 3. [3] Ú. v. ES L 317, 15.12.2000, s. 376, zmenená v Ú. v. EÚ L 247, 9.9.2006, s. 48.